Sisäasiainministeriö

Lausuntopyyntönne 24.6.2010

HALLITUKSEN ESITYS EDUSKUNNALLE LAIKSI KANSAINVÄLISTÄ SUOJELUA HAKEVAN VASTAANOTOSTA

Sisäasiainministeriössä on valmisteltu hallituksen esitys eduskunnalle laiksi kansainvälistä suojelua hakevan vastaanotosta. Tavoitteena on ollut selkeyttää sääntelyä säätämällä eri laeissa maahanmuuttajien vastaanotosta ja kotouttamisesta. Opetushallitus on jo aiemmin antanut sisäministeriölle lausunnon ehdotuksesta kotouttamislaiksi. 

Tässä kansainvälistä suojelua hakevan vastaanottoa koskevassa lausunnossa Opetushallitus ottaa kantaa pelkästään lakiehdotuksen opintotoimintaa ja muita koulutusmahdollisuuksia käsittelevään osuuteen (25 §). Muutoin Opetushallitus pitää hyvänä, että kotouttamisesta ja vastaanotosta säädetään eri laeissa. Lakiesitystä kansainvälistä suojelua hakevan vastaanotosta olisi hyvä vielä tarkentaa ja odottaa kotouttamislakiesityksen etenemistä ja hyväksymistä, sillä siten voitaisiin paremmin ottaa huomioon turvapaikanhakijalasten etuja ja oikeuksia.

Opetushallitus pitää hyvänä, että turvapaikanhakijoiden ja tilapäistä suojelua saavien kotoutumisen käynnistämiseksi henkilö voi jo vastaanottokeskuksessa osallistua työ- ja opintotoimintaan, kuten esimerkiksi suomen kielen opetukseen. Laissa ei ole kuitenkaan määritelty, millaista tämä suomen kielen opetus on, missä ja kuka sitä antaa ja mitä opetussuunnitelmaa siinä noudatetaan. Näiden määritteleminen olisi tärkeää, jotta opetus olisi yhtenäistä.

Opetushallitus korostaa, että peruslinjauksena tulisi olla esi- ja perusopetusikäisten lasten ja nuorten osallistuminen pääsääntöisesti vastaanottokeskuspaikkakunnan järjestämään perusopetukseen valmistavaan opetukseen tai esi-/perusopetukseen. Muu opintotoiminta koskisi siten vain oppivelvollisuusiän ylittäneitä tai oppivelvollisuuden omassa maassaan suorittaneita turvapaikanhakijoita. Vaikka turvapaikanhakijat eivät ole perusopetuslain mukaan oppivelvollisia, koska he eivät ole Suomessa vakinaisesti asuvia, perustuslain 16 §:n mukaan kuitenkin kaikilla Suomessa asuvilla on oikeus maksuttomaan perusopetukseen. Kunnan tehtäväksi on perusopetuslaissa kuitenkin määritelty vain velvollisuus antaa perusopetusta kunnassa vakinaisesti asuville oppivelvollisuusikäisille. Esi- ja perusopetusikäisten osalta tärkeää on turvata heidän pääsynsä opetuspalveluiden piiriin yhtäläisesti eri kunnissa. Tämä edellyttäisi lainsäädännön muuttamista siten, että kaikki kunnan asukkaat ja myös oppivelvollisuusiän ylittäneet olisivat oikeutettuja maksuttomaan perusopetukseen. Tämä muutos saattaisi myös Euroopan Unionin antaman direktiivin turvapaikanhakijoiden vastaanottoa jäsenvaltioissa koskevista vähimmäisvaatimuksista (2003/9/EY) osaksi kansallista lainsäädäntöä.

Johtaja		Jorma Kauppinen
	Projektipäällikkö	Ulla Rönnberg